Св. св. Кирил и Методий (орден)
„Св. св. Кирил и Методий“ е приемник на орден „Св. св. равноапостоли Кирил и Методий“ и на орден „Кирил и Методий“.

Царство България 
„Св. св. равноапостоли Кирил и Методий“ е най-високото отличие в Царство България. Той е династическият орден на българските царе. Учреден от Цар Фердинанд I на 18 май 1909 г., по повод обявяване на независимостта на България (ДВ №104/21.05.1909 г.), а през февруари 1910 г. е утвърден със закон от XIV обикновено народно събрание. Орденът символизира суверенитета на страната и авторитета на монарха, който е негов Велик магистър и единствен носител на „голямото огърлие“. Инсигнията на ордена е задължителен атрибут от официалното облекло на българския цар. Има единствена степен с кръст и звезда с образите на светите братя Кирил и Методий. Звездата на ордена силно наподобява френския династичен орден Св. Дух, учреден от Анри III Валоа през 1578 г. Тази прилика едва ли е случайна, като имаме предвид произхода на Цар Фердинанд I и специалното му отношение към династичната традиция. Девизът на ордена е „EX ORIENTE LUX“ (От изток е светлината).

Лауреати/Кавалери на ордена по време на Царство България;
Български граждани:
 Фердинанд I, Цар на Българите
 Борис III, Цар на Българите
 Йосиф I, Екзарх Български
 Иван Евстратиев Гешов
 Васил Радославов
 Иван Вазов
 Симеон, Митрополит Варненски и Преславски
 Генерал от пехотата Данаил Николаев

Връчен е и на 52 чужди държавни глави, сред които са:
 Вилхелм II, император на Германия;
 Джордж VI, крал на Обединеното кралство;
 Франц Йосиф, император на Австро-Унгария;
 Николай II, император на Русия;
 Виктор Емануил III, крал на Италия;
 Умберто II, крал на Италия;
 Карл I (Австро-Унгария), император на Австро-Унгария;
 Александър I, крал на сърби, хървати и словенци и крал на Югославия.

След Първата световна война с ордена са удостоени държавни глави и политически ръководители на страни от Оста:
 Бенито Мусолини, министър-председател на Италия;
 Херман Гьоринг, министър-председател на Прусия;
 Йоаким фон Рибентроп, външен министър на Германия;
 Михай I, крал на Румъния;
 Адмирал Миклош Хорти, държавен глава на Унгария.

Народна република България 
Орденът „Кирил и Методий“ е утвърден на 13 декември 1950 г. с указ №649 от Президиума на I народно събрание и има три степени. В чл.36 от указ №1094 на Държавния съвет на НРБ от 28 май 1974 г. са определени мотивите за награждаване с ордена: „за дейност в областта на науката, просветата и културата и за големи заслуги за възпитанието на българския народ“. Наградна система на НРБ създава много видове отличия, между които 17 ордена, подредени по старшинство в 8 степени, орден „Кирил и Методий“ е седми по старшинство. Всички отличия от наградната система на НРБ, с изключение на трите ордена Стара планина, Мадарски конник и Орден на розата са отменени с изменение на указ №1094 на 21 март 1991 г. от VII велико народно събрание.

Степени на орденския знак в наградната система на НРБ:

Република България 

Орден „Св. св. Кирил и Методий“ е втори по старшинство в наградната система на Република България. Учреден е със „закон за ордените и медалите на Република България“ на 13 юни 2003 г. (обн., ДВ, бр.54). Награждаването с орден Св. св. Кирил и Методий е прерогатив на Президента Република България.

Различия между царският и републиканският вариант 
  Медалът  на първите два степени е сребърен византийски кръст с позлатени сребърни ръбове, 3-ти клас е само изцяло сребърен.
 Пламъците между раменете на кръста заменят лилията;
 На обратната страна, вместо вензелът на българския цар е поставен българският национален трибагреник и надпис „Република България“

Статут

Описание

Награждаване

Вижте също 
 Носители на орден Св. св. Кирил и Методий

Бележки